Szalay, Tomáš, poslanec NR SR (2023-12-19):
Vážený pán predsedajúci, vážený pán minister, dámy a páni, vystupujem opäť v tejto rozprave a opäť k téme, ktorou by som, ktorej som sa doteraz venoval, a to je úrad pre dohľad, a teda zmena spôsobu voľby šéfa Úradu pre dohľad nad zdravotnou starostlivosťou. Otázka je, čo poviem originálne, aby som vás ešte takto v noci zobudil a podobne ako Alojz Hlina zabezpečil si vašu pozornosť. Minule som hovoril o zdravotnej poisťovni Perspektíva, ktorej vyhorelo a vytopilo účtovníctvo, takže sme nevedeli celkom presne, koľko peňazí dlží poskytovateľom, tak dnes dám iný príbeh a veľmi sa teším, že tu vidím aj pána Spišiaka, lebo pevne verím, že zareaguje potom v nejakej faktickej a doplní niektoré čriepky mozaiky, ktoré ja z toho pohľadu zdravotníckeho neviem vyskladať, ale verím, že vy to budete vedieť vyskladať. Vrátime sa k dátumu 17. máj 2005. Sedemnásteho mája 2005 parkovalo jedno auto v Bratislave a dostalo papuču. Na tom aute bolo napísané, že Paľko, vtedajší minister vnútra, je orgán. Keď začali to auto s papučou riešiť policajti, lebo tam prišiel majiteľ, istý bratislavský advokát, tak ten im odmietol ukázať doklady, bol ozbrojený, pokúsil sa ujsť, policajti ho naháňali, naháňali ho z mesta, až ho dochytili v Karlovej Vsi a skončil v cele predbežného zadržania. Advokát sa volal Roman Bušo. A teraz viem, že čo poviem v snemovni, asi nie je úplne že stíhateľné, ale pre istotu sa odvolám, že v knižke o mafii sa píše, že tento právnik spolupracoval s podsvetím, s piťovcami, s rusky hovoriacimi mužmi, bohvie aké mal kontakty, keď sa večer objavila v televízii reportáž, v televízii JOJ, vtedy patrila Kmotríkovi JOJ-ka, tak v tej reportáži boli muži zákona tí zlí, ktorí dobrému človekovi, advokátovi Bušovi zabránili v odlete na dovolenku tým, že ho naháňali a že ho zavreli do cely predbežného zadržania. No. Prečo hovorím tento príbeh a ako toto súvisí so zdravotníctvom, sa budete pýtať, a poviem veľmi jednoducho, pán Bušo má manželku a tá manželka je jediná konateľka a majiteľka spoločnosti Flow. A spoločnosť Flow, neviem, či ste o nej niekedy v živote počuli, v roku 2005 podala žiadosť na Úrad pre dohľad nad zdravotnou starostlivosťou o vydanie povolenia na prevádzkovanie zdravotnej poisťovne. Museli preukázať, že majú peniaze, teda musela preukázať, že má peniaze, 100 miliónov slovenských korún. Preukázala, že má peniaze, 100 miliónov slovenských korún, akurát nevedela preukázať, odkiaľ ich má. Viete, donesiete kufrík, otvoríte kufrík, tu je sto mega, dajte mi povolenie, aby som mohla prevádzkovať zdravotnú poisťovňu a úrad pre dohľad, nezávislý úrad pre dohľad urobil toľko, že povedal: No moment, ale ukážte, odkiaľ máte tých sto miliónov. Viete preukázať, kde ste zobrali tie peniaze? No a pani Bušová povedala, že nevie úplne preukázať, odkiaľ má tie peniaze. A Úrad pre dohľad nad zdravotnou starostlivosťou, nezávislý Úrad pre dohľad nad zdravotnou starostlivosťou pod vedením Jána Gajdoša tejto spoločnosti nevydal povolenie na prevádzkovanie zdravotného, verejného zdravotného poistenia na Slovensku. Teda žiadosť bola odmietnutá, a tým by sa príbeh mohol skončiť. Ale príbeh sa nekončí. Odkiaľsi zo záhrobia v roku 2016 spoločnosť Flow zažalovala Slovenskú republiku pre ušlý zisk za to, že nebola, že nebolo vydané povolenie na prevádzkovanie zdravotnej poisťovne, tá poisťovňa sa inak mala volať VIVIA, keby ste to niekedy chceli googliť, VIVIA je tá poisťovňa, ktorá našťastie vtedy nevznikla z podozrenia, že sú za tým nejaké mafiánske peniaze. Flow sa súdi so Slovenskou republikou a chce 280 miliónov eur ako ušlý zisk. Prosím pekne 280 miliónov eur a ťahá sa to po súdoch, podľa mňa stále nie je rozhodnuté a to máme teda 2023, to už je teda takmer 20 rokov od danej kauzy, ako sa začala. Ničmenej šéfka, súčasná šéfka Úradu pre dohľad nad zdravotnou starostlivosťou pani Renáta Bláhová, ktorú som už v predchádzajúcich príspevkoch kritizoval, urobila jednu prospešnú vec a konkrétne podala trestné oznámenie teraz na ľudí, ktorí pomáhali spoločnosti Flow pripravovať tú prihlášku o vydanie povolenia na verejné zdravotné poistenie. V tom trestnom oznámení napáda, má nejaké pochybnosti, či nedošlo k trestnému činu, a napáda úkony, ktoré tá spoločnosť realizovala v rámci tej žiadosti a napáda znalcov, ktorí vypracovali znalecký posudok, ktorý nafúkol tú sumu, údajnú sumu, o ktorú prišla, na tých 280 miliónov eur, pretože firma Flow, ktorá žiadala o povolenie na poisťovňu VIVIA, tvrdila, že hneď v prvom roku bude mať niekoľko stotisíc nových poistencov a tých niekoľko stotisíc nových poistencov bude stáť veľa peňazí, takže to je tých 280 miliónov, tak momentálne tu prebieha niekoľko sporov. Spor Flow so Slovenskou republikou, trestné oznámenie úradu pre dohľad voči spoločnosti Flow. A ja som hlboko presvedčený, že to, že dnes nemáme na trhu že naozaj mafiánsku zdravotnú poisťovňu, je vďaka tomu, že Ján Gajdoš bol v roku 2005, mal integritu a bol odvážny a postavil sa ľuďom, ktorí majú mafiánske kontakty, ktorí sa netaja svojimi prepojeniami. A čo sa stane, keď zrušíme tu nezávislosť úradu pre dohľad? Keď sem bude môcť znovu niekto prísť s nejakým kufríkom a ten šéf úradu nebude mať tú integritu na to, aby odolal takémuto pokušeniu alebo takejto, takejto hrozbe, ktorý sa bude báť a ktorý potom vyhovie takejto žiadosti. Ja si myslím, že úrad pred dohľad má zostať nezávislý a v tomto prípade napriek tomu teda, že som kritizoval pani Blahovú, za tento krok ju chválim. Ale aby som tak úplne neskončil úplne pozitívne voči jej osobe, tak ešte jednu poslednú poznámku, keďže vás tak celkom pobavila tá epizóda s tou zdravotnou poisťovňou Perspektíva, čo je spred 25 rokov, tak vám k tomu pridám ešte jednu anekdotu z tých čias. A to je anekdota, koľko poistencov je na Slovensku. Na to slúži centrálny register poistencov, ktorý spravuje momentálne úrad pre dohľad nad zdravotnou starostlivosťou, ale pred tým, než ten úrad vznikol, Centrálny register poistencov bol na ministerstve zdravotníctva. A nefungovalo to. Prepoisťovací agenti každú sezónu potrebovali doniesť sadu prihlášok a tá prepoisťovacia kampaň bežala priebežne, lebo sa dalo meniť poisťovňa častejšie ako raz do roka. Nosili hromadu nejakých prihlášok a tam neboli žiadne náležitosti, že to musí byť podpísané, overené, niečo. Tak tí makléri alebo tí brigádnici chodili po cintorínoch, opisovali náhrobné kamene, dátumy narodenia a nosili tieto prihlášky do zdravotných poisťovní. Istú chvíľu sme mali na Slovensku o vyše 100-tisíc poistencov viac, ako sme mali počet obyvateľov. Lebo v tom bol jednoducho bordel. Ten bordel tam máme, bohužiaľ, stále, pretože som minulý, teda tento rok, áno, začiatkom tohto roku zistil, že v centrálnom registri poistencov je asi 7-tisíc ľudí, ktorí už nežijú, ktorí niektorí nich nežijú desiatky rokov, napriek tomu je tam pomerne veľký neporiadok. A to je jedna z mojich výhrad voči pani Renáte Bláhovej, pretože je zodpovedná za to, aby tento centrálny register poistencov fungoval. Najstarší človek v tom zozname má 132 rokov. To by bola Guinnessova kniha rekordov, keby naozaj tento poistenec žil. Bohužiaľ, tieto mŕtve duše ovplyvňujú prerozdeľovací mechanizmus a presun peňazí medzi jednotlivými zdravotnými poisťovňami, preto to považujem za vážny, vážnu chybu, ktorú úrad svojou nečinnosťou alebo nedostatočnou činnosťou spôsobuje. Napriek tomu, že mám výhrady voči Renáte Blahovej, napriek tomu, že si myslím, že to nie je dobrá predsedníčka úradu, som hlboko presvedčený, že Úrad pre dohľad nad zdravotnou starostlivosťou má zostať nezávislý. Slovenské zdravotníctvo to takto potrebuje. Ďakujem veľmi pekne za pozornosť.